ET Euroopa Liidu Teataja C 57/7

Ärakuulamise eest vastutava ametniku lõpparuanne juhtumi nr COMP/38.432 — Kutseliseks kasutamiseks ettenähtud videolint kohta

(vastavalt komisjoni 23. mai 2001. aasta otsuse 2001/462/EÜ, ESTÜ (ärakuulamise eest vastutavate ametnike pädevuse kohta teatavates konkurentsimenetlustes) artiklitele 15 ja 16 — EÜT L 162, 19.6.2001, lk 21)

(2008/C 57/06)

Otsuse eelnõu põhjal võib teha järgmisi tähelepanekuid:

Sissejuhatus

2002. aasta mais tegi komisjon kontrolli kontsernide Sony, Fuji ja Maxell viies liikmesriigis asuvates ruumides. Pärast kontrollide läbiviimist esitati komisjonile leebema kohtlemise taotlused ja komisjon jätkas uurimist. Komisjon jõudis esialgsele järeldusele, et hiljemalt alates 23. augustist 1999 ja vähemalt kuni 16. maini 2002 on Fuji, Maxell ja Sony arutanud kokkulepete sõlmimist ja/või tegevuse kooskõlastamist ning need kokkulepped sõlminud ja/või oma tegevust kooskõlastanud ning seega rikkunud EÜ asutamislepingu artikli 81 lõiget 1 ja Euroopa Majanduspiirkonna lepingu artiklit 53, tõstes ja hoides või stabiliseerides kahe kutseliseks kasutamiseks ettenähtud videolindi vormingu (Betacam SP ja digitaalne Betacam) hinda EMPs, ning vahetades teavet, et soodustada ja/või jälgida lepingute rakendamist ja tegevuse kooskõlastamist.

Vastuväited ja neile vastamise aeg

8. märtsil 2007 algatas komisjon menetluse ja võttis vastu vastuväited. Vastuväidete adressaadid olid ettevõtjad Sony France SA ning selle emaettevõtjad Sony Europe Holding BV ja Sony Corporation (edaspidi ühiselt „Sony”), FUJIFILM Recording Media GmbH ning selle emaettevõtjad FUJIFILM Corporation ja FUJIFILM Holdings Corporation (edaspidi ühiselt „Fuji”) ning Maxell Europe Limited ja selle emaettevõtja Hitachi Maxell Limited (edaspidi ühiselt „Maxell”).

Adressaadid said vastuväited kätte ajavahemikul 13.–16. märtsini 2007. Vastuväidetele vastamise tähtaeg oli kaks kuud. Ma pikendasin vastavalt põhjendatud taotlusele Fuji vastamise tähtaega kuni 16. maini ja Sony vastamise tähtaega kuni 21. maini 2007. Kõik asjaosalised vastasid õigeaegselt.

Toimikule juurdepääs

Osalistele võimaldati juurdepääs komisjoni toimikule CD-ROMiga, mis saadeti neile koos vastuväidetega. Ükski osapool ei teatanud mulle toimikule juurdepääsuga seotud probleemidest.

Maxelli leebema kohtlemise taotlus

10. aprillil 2007 taotles Maxell leebemat kohtlemist vastavalt 2002. aasta leebema kohtlemise teatisele (1) ja see edastati ka teistele osapooltele.

Ärakuulamine

Ärakuulamine toimus 12. juunil 2007. Kõik vastuväidete adressaadid osalesid ärakuulamisel ja esitasid oma seisukoha.

Otsuse eelnõu

Komisjon esitas otsuse eelnõus pooldava hinnangu Maxelli leebema kohtlemise taotluse kohta, väites et Maxelli vastus aitas väga oluliselt kaasa faktide tõlgendamisele, ning vähendas Maxellile määratavat trahvi.

Otsuse eelnõu on komisjoni esimene otsus, milles kohaldatakse trahve käsitlevaid 2006. aasta suuniseid (2).

Komisjonile esitatud otsuse eelnõu sisaldab ainult neid vastuväiteid, mille kohta osalistele on antud võimalus väljendada oma seisukohta.

Järeldan, et poolte õigust anda selgitusi on käesolevas juhtumis arvestatud.

Brüssel, 8. november 2007. Karen WILLIAMS

(1) EÜT C 45, 19.2.2002, lk 3.

(2) ELT C 210, 1.9.2006, lk 2.